UREDBA KOMISIJE (EU) 2021/976

оd 4. lipnja 2021.

o izmjeni priloga II., III. i IV. Uredbi (EZ) br. 396/2005 Europskog parlamenta i Vijeća u pogledu maksimalnih razina ostataka za cikloksidim, mepikvat, Metschnikowia fructicola soj NRRL Y-27328 i proheksadion u ili na određenim proizvodima

(Tekst značajan za EGP)

EUROPSKA KOMISIJA,

uzimajući u obzir Ugovor o funkcioniranju Europske unije,

uzimajući u obzir Uredbu (EZ) br. 396/2005 Europskog parlamenta i Vijeća od 23. veljače 2005. o maksimalnim razinama ostataka pesticida u ili na hrani i hrani za životinje biljnog i životinjskog podrijetla i o izmjeni Direktive Vijeća 91/414/EEZ (1), a posebno njezin članak 5. stavak 1. i članak 14. stavak 1. točku (a),

budući da:

(1) Maksimalne razine ostataka (MRO) za proheksadion utvrđene su u Prilogu II. Uredbi (EZ) br. 396/2005. MRO-i za cikloksidim i mepikvat utvrđeni su u dijelu A Priloga III. toj uredbi. Za Metschnikowia fructicola soj NRRL Y-27328 nisu utvrđeni posebni MRO-i niti je ta tvar uvrštena u Prilog IV. toj uredbi te se stoga primjenjuje zadana vrijednost od 0,01 mg/kg utvrđena u članku 18. stavku 1. točki (b) te uredbe.

(2) U okviru postupka odobrenja uporabe sredstva za zaštitu bilja koje sadržava aktivnu tvar cikloksidim na jagodama podnesen je zahtjev za izmjenu postojećeg MRO-a u skladu s člankom 6. stavkom 1. Uredbe (EZ) br. 396/2005.

(3) U pogledu mepikvata takav je zahtjev podnesen za sjemenke pamuka. U pogledu proheksadiona takav je zahtjev podnesen za sjemenke lana, sjemenke maka, sjemenke suncokreta, sjemenke uljane repice, sjemenke gorušice i sjemenke zubastog lanka.

(4) U skladu s člankom 8. Uredbe (EZ) br. 396/2005 predmetne države članice ocijenile su te zahtjeve i Komisiji dostavile izvješća o ocjeni.

(5) Europska agencija za sigurnost hrane („Agencija”) ocijenila je zahtjeve i izvješća o ocjeni, posebno ispitavši rizike za potrošače i, prema potrebi, za životinje te je dala obrazložena mišljenja o predloženim MRO-ima (2). Ta je mišljenja dostavila podnositeljima zahtjeva, Komisiji i državama članicama te ih učinila dostupnima javnosti.

(6) U pogledu mepikvata Agencija je preporučila povećanje MRO-a za određene proizvode životinjskog podrijetla nakon uporabe te tvari na sjemenkama pamuka.

(7) Za sve zahtjeve Agencija je zaključila da su svi uvjeti u pogledu podataka ispunjeni i da su izmjene MRO-a koje su zatražili podnositelji zahtjeva prihvatljive u odnosu na sigurnost potrošača na temelju ocjene izloženosti potrošača za 27 specifičnih europskih potrošačkih skupina. Agencija je uzela u obzir najnovije informacije o toksikološkim svojstvima tvari. Opasnost od prekoračenja prihvatljivog dnevnog unosa ili akutne referentne doze nije utvrđena ni pri izlaganju tim tvarima tijekom cijelog životnog vijeka konzumiranjem svih prehrambenih proizvoda koji ih mogu sadržavati ni pri kratkoročnom izlaganju zbog znatnog konzumiranja predmetnih proizvoda.

(8) U okviru odobrenja aktivne tvari Metschnikowia fructicola soj NRRL Y-27328, u skladu s člankom 8. stavkom 1. točkom (g) Uredbe (EZ) br. 1107/2009 Europskog parlamenta i Vijeća (3), u sažetak dokumentacije uvršten je zahtjev za MRO. Taj je zahtjev ocijenila predmetna država članica u skladu s člankom 11. stavkom 2. te uredbe. Agencija je ocijenila zahtjev i dostavila zaključak o stručnom pregledu procjene rizika od pesticida (4). U tom kontekstu Agencija nije mogla donijeti zaključak o prehrambenom riziku za potrošače jer određene informacije nisu bile dostupne te je bilo potrebno da upravitelji rizikom izvrše daljnje razmatranje. Rezultati tog daljnjeg razmatranja dostupni su u izvješću o pregledu (5), u kojem je zaključeno da navedeni organizam nije patogen za ljude i da se nakon uporabe te aktivne tvari ne očekuje pojava toksina ili toksičnih metabolita u hrani. Na temelju tih zaključaka Komisija smatra da je primjereno uvrstiti Metschnikowia fructicola soj NRRL Y-27328 u Prilog IV. Uredbi (EZ) br. 396/2005.

(9) Za mepikvat u sjemenkama pamuka Uredbom Komisije (EU) 2018/832 (6) u Uredbi (EZ) br. 396/2005 utvrđen je privremeni MRO koji vrijedi do 30. lipnja 2021. U interesu pravne sigurnosti prikladno je da se MRO-ovi utvrđeni ovom Uredbom primjenjuju od 1. srpnja 2021.

(10) Na temelju obrazloženih mišljenja Agencije i uzimajući u obzir čimbenike relevantne za pitanje koje se razmatra potrebne izmjene MRO-a ispunjavaju uvjete iz članka 14. stavka 2. Uredbe (EZ) br. 396/2005.

(11) Uredbu (EZ) br. 396/2005 trebalo bi stoga na odgovarajući način izmijeniti.

(12) Mjere predviđene ovom Uredbom u skladu su s mišljenjem Stalnog odbora za bilje, životinje, hranu i hranu za životinje,

DONIJELA JE OVU UREDBU:

Članak 1. Prilozi II., III. i IV. Uredbi (EZ) br. 396/2005 mijenjaju se u skladu s Prilogom ovoj Uredbi.

Članak 2. Ova Uredba stupa na snagu dvadesetog dana od dana objave u Službenom listu Europske unije. Međutim, u pogledu MRO-a za mepikvat primjenjuje se od 1. srpnja 2021.

Ova je Uredba u cijelosti obvezujuća i izravno se primjenjuje u svim državama članicama. Sastavljeno u Bruxellesu 4. lipnja 2021. Za Komisiju Predsjednica Ursula VON DER LEYEN

(1) SL L 70, 16.3.2005., str. 1.

(2) Znanstvena izvješća Europske agencije za sigurnost hrane (EFSA) dostupna su na internetu: http://www.efsa.europa.eu:

Reasoned opinion on the modification of the existing maximum residue level for cycloxidim in strawberries (Obrazloženo mišljenje o izmjeni postojeće maksimalne razine ostataka za cikloksidim u jagodama). EFSA Journal 2018.; 16(8):5404.

Reasoned opinion on the modification of the existing maximum residue levels for mepiquat in cotton seeds and animal commodities (Obrazloženo mišljenje o izmjeni postojeće maksimalne razine ostataka za mepikvat u sjemenkama pamuka i proizvodima životinjskog podrijetla). EFSA Journal 2018.; 16(10):5428.

Reasoned opinion on the modification of the existing maximum residue levels for prohexadione in various oilseeds (Obrazloženo mišljenje o izmjeni postojeće maksimalne razine ostataka za proheksadion u raznim vrstama sjemena uljarica). EFSA Journal 2018.; 16(8):5397.

(3) Uredba (EZ) br. 1107/2009 Europskog parlamenta i Vijeća od 21. listopada 2009. o stavljanju na tržište sredstava za zaštitu bilja i stavljanju izvan snage direktiva Vijeća 79/117/EEZ i 91/414/EEZ (SL L 309, 24.11.2009., str. 1.)

(4) Conclusion on the peer review of the pesticide risk assessment of the active substance Metschnikowia fructicola strain NRRL Y-27328 (Zaključak o stručnom pregledu procjene rizika od pesticida koji sadržavaju aktivnu tvar Metschnikowia fructicola soj NRRL Y-27328). EFSA Journal 2017.; 15(12):5084.

(5) Izvješće o pregledu za aktivnu tvar Metschnikowia fructicola soj NRRL Y-27328 (SANTE/10472/2018 Rev. 2).

(6) Uredba Komisije (EU) 2018/832 od 5. lipnja 2018. o izmjeni priloga II., III. i V. Uredbi (EZ) br. 396/2005 Europskog parlamenta i Vijeća u pogledu maksimalnih razina ostataka za cijantraniliprol, cimoksanil, deltametrin, difenokonazol, fenamidon, flubendiamid, fluopikolid, folpet, fosetil, mandestrobin, mepikvat, metazaklor, propamokarb, propargit, pirimetanil, sulfoksaflor i trifloksistrobin u ili na određenim proizvodima (SL L 140, 6.6.2018., str. 38.).